Rokiškio rajono savivaldybės tarybai 2021-01-13 Nr.

Rokiškio rajono savivaldybės merui (kopija)

**TEIKIMAS**

**DĖL ROKIŠKIO RAJONO SAVIVALDYBĖS TARYBOS ETIKOS KOMISIJOS NUOSTATŲ PAKEITIMO**

Rokiškio rajono savivaldybės taryba 2019 m. gegužės 31 d, sprendimu Nr. TS-123 „Dėl Rokiškio rajono savivaldybės tarybos etikos komisijos sudarymo“ sudarė Rokiškio rajono savivaldybės tarybos Etikos komisiją (toliau- Komisija) ir 2 punktu patvirtino juos nuostatus. Komisijos nuostatų 10 punkte nustatyta, kad Komisijos pirmininko kandidatūrą iš šių komisijų narių meras teikia savivaldybės tarybos opozicijos rašytiniu siūlymu, pasirašytu daugiau kaip pusės visų savivaldybės tarybos opozicijos narių, reglamento nustatyta tvarka. Jeigu savivaldybės tarybos mažuma nepasiūlo Komisijos pirmininko kandidatūros, Komisijos pirmininką savivaldybės taryba skiria mero teikimu. Komisijos nuostatų 12 punkte nustatyta, kad Komisijos pirmininko pavaduotojas renkamas pirmame Komisijos posėdyje iš esamų Komisijos narių, atviru balsavimu paprasta balsų dauguma.

2021-01-01 įsigaliojo Lietuvos Respublikos vietos savivaldos įstatymo Nr. I-533 4, 7, 12, 13, 14, 15, 16, 19, 20, 24, 26, 27, 29, 32, 32-1, 33, 35-1, 53 straipsnių, devintojo skirsnio pakeitimo ir Įstatymo papildymo 15-1 straipsniu įstatymas. Šio įstatymo 6 straipsniu buvo pakeistas ir nauja redakcija išdėstytas Vietos savivaldos įstatymo 15 straipsnis. Šiuo metu galiojančiame Vietos savivaldos įstatymo 15 straipsnio 1 dalyje nustatyta, kad Savivaldybės taryba savo įgaliojimų laikui sudaro Etikos komisiją ir Antikorupcijos komisiją. Šios komisijos sudaromos laikantis proporcinio savivaldybės tarybos daugumos ir mažumos atstovavimo principo. Komisijų sudėtis, išlaikant proporcinio savivaldybės tarybos daugumos ir mažumos atstovavimo principą, turi būti pakeista ne vėliau kaip per 2 mėnesius nuo savivaldybės tarybos daugumos ir mažumos pasikeitimo. **Etikos komisijos ir Antikorupcijos komisijos pirmininką iš šių komisijų narių – savivaldybės tarybos narių – deleguoja savivaldybės tarybos opozicija raštu, pasirašytu daugiau kaip pusės visų savivaldybės tarybos opozicijos narių ir viešai įteiktu savivaldybės tarybos posėdžio pirmininkui.** **Šių komisijų pirmininkų pavaduotojus** **mero siūlymu iš šių komisijų narių – savivaldybės tarybos narių – skiria savivaldybės taryba.** Jeigu savivaldybės tarybos opozicija per du mėnesius nuo pirmojo išrinktos naujos savivaldybės tarybos posėdžio sušaukimo dienos arba nuo tiesiogiai išrinkto mero priesaikos priėmimo dienos nedeleguoja Etikos komisijos ir Antikorupcijos komisijos pirmininkų arba deleguoja savivaldybės tarybos narius, neatitinkančius šio įstatymo 151 straipsnyje nustatytų reikalavimų, arba jeigu nėra paskelbta savivaldybės tarybos opozicija, Etikos komisijos ir Antikorupcijos komisijos pirmininkus savivaldybės taryba mero siūlymu skiria iš šių komisijų narių – savivaldybės tarybos narių. Komisijų atsakingųjų sekretorių pareigas atlieka savivaldybės administracijos direktoriaus paskirti valstybės tarnautojai, šios funkcijos įrašomos į jų pareigybės aprašymą.

Nauja redakcija išdėstytoje Vietos savivaldos įstatymo 15 straipsnio 1 dalyje matyti, kad etikos komisijos ir antikorupcijos komisijos pirmininką deleguoja savivaldybės tarybos opozicija iš šių komisijų narių, o ne skiria savivaldybės taryba mero teikimu. Komisijos pirmininko pavaduotoją mero siūlymu iš šių komisijų narių – savivaldybės tarybos narių – skiria savivaldybės taryba, o nerenkamas pirmame Komisijos posėdyje iš esamų Komisijos narių, atviru balsavimu paprasta balsų dauguma. Taip pat Vietos savivaldos įstatymo 15 straipsnis buvo papildytas naujomis dalimis, kurios neatsiejamos nuo Etikos komisijos darbo ir jos formavimo.

Atsižvelgiant į tai kas išdėstyta, darytina išvada, kad Rokiškio rajono savivaldybės tarybos Etikos komisijos nuostatai, nebeatitinka šiuo metu galiojančių Vietos savivaldos įstatymo 15 straipsnio nuostatų.

Lietuvos Respublikos vietos savivaldos įstatymo 4 straipsnio 6 punkte nustatytas savivaldybės veiklos ir savivaldybės institucijų priimamų sprendimų teisėtumo principas. Šiame punkte nustatyta, kad savivaldybės institucijų ir kitų savivaldybės viešojo administravimo subjektų veikla bei visais jų veiklos klausimais priimti sprendimai turi atitikti įstatymų ir kitų teisės aktų reikalavimus.

Remdamasis Lietuvos Respublikos savivaldybių administracinės priežiūros įstatymo 8 straipsnio 1 dalies 1 punktu,

s i ū l a u pakeisti Rokiškio rajono savivaldybės tarybos Etikos komisijos nuostatus, kad jie atitiktų Vietos savivaldos įstatymo 15 straipsnio nuostatas.

Vadovaujantis Lietuvos Respublikos savivaldybių administracinės priežiūros įstatymo 8 straipsnio 1 dalies 1 punktu, Vyriausybės atstovo teikimas turi būti apsvarstytas artimiausiame posėdyje (bet ne vėliau kaip per 1 mėnesį) ir apie priimtą sprendimą Vyriausybės atstovui turi būti pranešta raštu per 5 darbo dienas nuo sprendimo priėmimo dienos.

Atkreipiu Mero dėmesį į tai, kad pagal Lietuvos Respublikos savivaldybių administracinės priežiūros įstatymo 8 straipsnio 6 dalį, meras artimiausiame savivaldybės tarybos posėdyje su šiuo teikimu turi supažindinti tarybos narius.

Informuoju Jus apie tai, kad Vyriausybės atstovas, vadovaudamasis Lietuvos Respublikos savivaldybių administracinės priežiūros įstatymo 9 straipsnio 1 dalies 4 punktu, gali nustatyti kitą teikimo įvykdymo terminą, jeigu bus gautas pagal kompetenciją savivaldybės administravimo subjekto motyvuotas prašymas šį terminą pratęsti, išskyrus atvejus, kai nurodytų veiksmų įvykdymo terminas yra nustatytas įstatyme ar Vyriausybės nutarime.

Vyriausybės atstovas Panevėžio ir Utenos apskrityse Egidijus Lapinskas

Sigitas Rudokas, tel. 8-45-465891, el. p [sigitas.rudokas@vaistaiga.lt](mailto:sigitas.rudokas@vaistaiga.lt)